*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Δεκεμβρίου 1986

για την έγκριση προσθήκης στο πρόγραμμα που αφορά τον τομέα των νωπών και μεταποιημένων οπωροκηπευτικών, των ανθέων και διακοσμητικών φυτών, το οποίο υπέβαλε η κυβέρνηση της Ομοσπονδιακής Δημοκρατίας της Γερμανίας για το κρατίδιο της Ρηνανίας-Παλατινάτου σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στη γερμανική γλώσσα είναι το μόνο αυθεντικό)

(86/616/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία με τον κανονισμό (ΕΟΚ) αριθ. 2224/86 (2), και ιδίως το άρθρο 5,

Εκτιμώντας:

ότι στις 18 Απριλίου 1986 η κυβέρνηση της Ομοσπονδιακής Δημοκρατίας της Γερμανίας ανακοίνωσε προσθήκη στο πρόγραμμα που έχει εγκριθεί με την απόφαση 80/169/ΕΟΚ της Επιτροπής (3) το οποίο αφορά τον τομέα των οπωροκηπευτικών για το κρατίδιο της Ρηνανίας-Παλατινάτου και ότι παρέσχε συμπληρωματικά στοιχεία στις 28 Αυγούστου 1986·

ότι η εν λόγω προσθήκη στο πρόγραμμα έχει ως αντικείμενο την ορθολογική οργάνωση και την ανάπτυξη της παραλαβής, της αποθήκευσης, της επεξεργασίας, της συσκευασίας των νωπών οπωροκηπευτικών, των ανθέων και διακοσμητικών φυτών καθώς και της μεταποίησης οπωροκηπευτικών με εξαίρεση τους χυμούς φρούτων και λαχανικών, κατά τρόπο που να ενισχύεται η ανταγωνιστικότητα του τομέα και να αξιοποιούνται τα προϊόντα του τομέα αυτού· ότι, κατά συνέπεια, αποτελεί ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι η έγκριση της προσθήκης αυτής δεν θα πρέπει να αφορά τα προϊόντα που δεν περιλαμβάνονται στο παράρτημα ΙΙ της συνθήκης·

ότι τα στοιχεία που αφορούν τον εξοπλισμό για τη συγκομιδή, που περιλαμβάνονται στο πρόγραμμα δεν επαρκούν στη φάση αυτή για να αποτελέσουν κίνητρο ευνοϊκής απόφασης της Επιτροπής σύμφωνα με το άρθρο 5 παράγραφος 2 του κανονισμού (ΕΟΚ) αριθ. 355/77·

ότι η προσθήκη στο πρόγραμμα περιλαμβάνει επαρκή στοιχεία από εκείνα που αναφέρονται στο άρθρο 3 του κανονισμού (ΕΟΚ) αριθ. 355/77, τα οποία αποδεικνύουν ότι οι στόχοι του άρθρου 1 του εν λόγω κανονισμού μπορούν να επιτευχθούν στον τομέα των νωπών και μεταποιημένων οπωροκηπευτικών με εξαίρεση τους χυμούς φρούτων και λαχανικών καθώς και στον τομέα των ανθέων και των διακοσμητικών φυτών· ότι η προθεσμία που καθορίζεται για την εφαρμογή της εν λόγω προσθήκης δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του κανονισμού αυτού·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται η προσθήκη στο πρόγραμμα που αφορά τον τομέα των νωπών και μεταποιημένων οπωροκηπευτικών με εξαίρεση τους χυμούς φρούτων και λαχανικών, καθώς και τον τομέα των ανθέων και των διακοσμητικών φυτών το οποίο υποβλήθηκε από την κυβέρνηση της Ομοσπονδιακής Δημοκρατίας της Γερμανίας στις 18 Απριλίου 1986 και συμπληρώθηκε στις 28 Αυγούστου 1986 σύμφωνα με τον κανονισμό (ΕΟΚ) αριθ. 355/77, εξαιρουμένων των επενδύσεων που αφορούν τον εξοπλισμό συγκομιδής καθώς και προϊόντα που δεν περιλαμβάνονται στο παράρτημα ΙΙ.

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 10 Δεκεμβρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 194 της 17. 7. 1986, σ. 4.

(3) ΕΕ αριθ. L 36 της 13. 2. 1980, σ. 27.